ચાણસ્મા તાલુકા પંચાયતમાં ગત 13 ઓગસ્ટના રોજ કારોબારી અધ્યક્ષની વરણી માટે બેઠક મળી હતી. જેમાં તાલુકા પંચાયતના પ્રમુખ ગેમરભાઇ દેસાઈના જૂથના સરલાબેન સોવનજી ઠાકોર જેઓ તાલુકા પંચાયતના ઉપપ્રમુખ પણ છે તેઓની હોદ્દાની રૂએ કારોબારી અધ્યક્ષ તરીકે નિયુક્તિ કરવામાં આવી હતી. જેના વિરોધમાં પૂર્વ પ્રમુખ કોકીલાબેન કનુભાઈ પટેલ જૂથના આઠ સભ્યો દ્વારા તે જ દિવસે અવિશ્વાસની દરખાસ્ત રજૂ કરી હતી. આ દરખાસ્તને 15 દિવસનો સમય વીતી ગયા છતાં પ્રમુખ દ્વારા કારોબારીની મિટિંગ બોલાવાઈ ન હોવાથી જિલ્લા વિકાસ અધિકારી દ્વારા એજન્ડા કાઢી મંગળવારે કારોબારી મિટિંગ બોલાવવા ફરમાન કર્યું હતું. આ બેઠકમાં નવ સભ્યો પૈકી ભાજપના એક સદસ્ય અને અધ્યક્ષ સરલાબેન ઠાકોર ગેરહાજર રહ્યા હતા ત્યારે જન મોરચાના સાત સભ્યો દ્વારા અવિશ્વાસ દરખાસ્તની તરફેણમાં તેમના મત આપતા કારોબારી અધ્યક્ષ સામેની દરખાસ્ત પસાર થઈ ગઈ હતી.